Ştefan Popescu este unul dintre cei mai mari contestatari ai clubului CSA Steaua. Preşedintele FR de pescuit sportiv susţine că echipa Armatei funcţionează ilegal şi e de părere că trebuie să se reorganizeze.
Invitat la FANATIK SUPERLIGA, Ştefan Popescu a dezvăluit că ar accepta o confruntare cu Florin Talpan, juristul CSA Steaua şi cel mai activ om în procesele pe care clubul sportiv le are cu FCSB:
"Clubul CSA Steaua trebuia să se reorganizeze ca structură sportivă de drept privat ca să poată să se afilieze la Federaţia Română de Fotbal. Din câte ştiu, când s-a făcut asociaţia, Ministerul Apărării a scos din Certificatul de Identitate Sportivă ramura fotbal.
Această ramură a fost introdusă din nou în anul 2017, dar nu a ţinut cont de prevederile legale care spun că acest club este decăzut din drepturi. Dacă ai ieşit din termenul respectiv în care trebuie să se facă actele, eşti decăzut din drepturi.
Despre ce discutăm? Oamenii ăştia n-au jurişti pe acolo? Eu nu ştiu ce se întâmplă de e aşa haos în sportul de performanţă. (n.r. despre o confruntare cu Florin Talpan) Vi se pare că sunt un om care nu ştie ce spune şi nu poate să poarte o discuţie cu cineva?
Oricând o accept. Nicio problemă, abia aştept să stăm faţă în faţă. Venim fiecare cu argumente. Nu e niciun fel de problemă. Eu am stat în faţa Înaltei Curţi de Casaţie şi Justiţie şi am pledat.
M-am temut să îmi angajez avocat, la cât era deranjul, ăştia erau în stare să mi-i cumpere. Nu ştiu dacă înţelegeţi treburile astea. Talpan se bate cu morile de vânt.
Avem deja un steguleţ de la Uniunea Europeană în ceea ce priveşte cluburile de drept public, iar Ministerul Tineretului şi Sportului a pus batista pe ţambal, ca să folosesc un termen pe care îl înţeleg cu toţii", a spus Ştefan Popescu la FANATIK SUPERLIGA.
Noua secţie de fotbal a CSA Steaua a fost înfiinţată în 2017. În 2021, clubul a promovat în liga secundă, dar de atunci nu are drept de promovare şi, la ora actuală, "militarii" sunt blocaţi în Liga 2.